Nege by Kaapstadse winkelsentrum vasgetrekArgieffoto Nege verdagtes is vandeesweek by ŉ winkelsentrum in Table View, Kaapstad, in hegtenis geneem nadat gesteelde voertuie en ongelisensieerde vuurwapens in hul besit gevind is. Kapt. FC van Wyk, woordvoerder van die polisie, het gesê polisiebeamptes was besig om die gebied te patrolleer toe hulle verdagte aktiwiteit in die parkeerarea van die winkelsentrum opgemerk het. “Die polisielede was nie gemaklik met die teenwoordigheid van die drie voertuie wat al om en om in die parkeerarea gery het nie en het die voertuie voorgekeer,” het Van Wyk gesê. ŉ Voorlopige ondersoek het getoon dat twee van die drie voertuie, ŉ Mercedes Benz en ŉ Toyota Etios, in Oktober vanjaar onderskeidelik in Mfuleni en Lingelethu-Wes as gesteel aangemeld is. “Die voertuie en die insittendes is deursoek en twee vuurwapens, waarvan een in Oktober vanjaar in Delft gesteel is en die ander se reeksnommer afgevyl is, is gevind,” het Van Wyk gesê. Nege verdagtes, tussen 20 en 36 jaar oud, is in hegtenis geneem op aanklagte van onwettige besit van vuurwapens en besit van gesteelde eiendom. Hulle sal binnekort in die hof verskyn.